Správa o plnení schválených eradikačných programov 
v roku 2007 v  Slovenskej republike.

	Národné programy eradikácie chorôb zvierat sú určené podľa ustanovení § 46 zákona č. 39/2007 o veterinárnej starostlivosti na prevenciu, kontrolu a eradikáciu chorôb zvierat uvedených v prílohách č. 4 a 5 uvedeného zákona. Schvaľuje ich ministerstvo na návrh hlavného veterinárneho lekára. 
	Na návrh hlavného veterinárneho lekára bolo ministerstvom v znení uvedeného legislatívneho ustanovenia schválených celkovo osem programov eradikácie chorôb zvierat, ktoré sú uverejnené vo Vestníku Ministerstva pôdohospodárstva Slovenskej republiky z 30. marca 2007, čiastka 5. Konkrétne sú to tieto programy eradikácie chorôb zvierat:
A)	Národný program eradikácie besnoty na Slovensku,
B)	Národný ozdravovací program chovov hydiny od salmonelových infekcií na Slovensku,
C)	Národný kontrolný program pre salmonelové infekcie v reprodukčných kŕdľoch kury domácej (Gallus gallus) v Slovenskej republike,
D)	Plán eradikácie infekčnej bovinnej rhinotracheitídy (IBR/IPV) na Slovensku,
E)	Chovateľský program na rezistenciu oviec voči TSE v Slovenskej republike,
F)	Monitoring TSE,
G)	Ozdravovací program chovov ošípaných od Aujeszkyho choroby v Slovenskej republike,
H)	Plán eradikácie klasického moru ošípaných (KMO) v diviačej populácii na Slovensku.

V zmysle programového rozpočtovania je monitoring TSE zahrnutý do programu 08W104 kontrola BSE. Na realizáciu monitoringu TSE bolo zo štátneho rozpočtu určená čiastka 28 000 tis. Sk, ktorá bola upravená na 18 000 tis. Sk. Na realizáciu Národných programov eradikácie chorôb pre rok 2007 bola zo štátneho rozpočtu určená čiastka 72 000 tis. Sk (program 08W0103 – eradikácia chorôb), ktorá bola upravená na základe požiadavky Štátnej veterinárnej a potravinovej správy SR na čiastku 75 000 tis. Sk. V rámci programu 08W0103 sa z rozpočtu uhrádzajú na základe rozhodnutí Komisie náklady na monitoring 
Salmonela moriek		
Salmonela ošípaných
Chronické chradnutie jeleňov
Aviárna influenza.

Plnenie jednotlivých schválených programov eradikácie chorôb zvierat v priebehu roku 2007 je  nasledovné:

A)	Národný program eradikácie besnoty na Slovensku na rok 2007.

1.	Cieľ programu:
Cieľom programu je eliminácia besnoty na celom území Slovenskej republiky. Úspešným ukončením programu sa: 
-	zlepší nákazová situácia u voľne žijúcich a domácich zvierat tým, že sa nebude vyskytovať besnota,
-	zníži nebezpečenstvo prenosu besnoty na domáce zvieratá a ľudí,
-	odstránia prekážky pri premiestňovaní mäsožravcov a iných vnímavých druhov zvierat, minimalizujú sa výdavky štátneho rozpočtu vynakladané na prevenciu a tlmenie besnoty v rezorte pôdohospodárstva a zdravotníctva.

2.	Právny základ programu:
-	Zákon č  39/2007 Z. z. o veterinárnej starostlivosti,
-	Rozhodnutie Komisie č. 2006/875/ES ktorým sa schvaľujú programy na eradikáciu a monitorovanie chorôb zvierat, určitých PSE a na prevenciu zoonóz, predložené členskými štátmi na rok 2007 v znení rozhodnutia Komisie č. 2007/22/ES.

3.	Vakcinácia:
3.1.        Vakcinácia domácich mäsožravcov:
V súlade so zákonom a schváleným Národným programom eradikácie besnoty na Slovensku na rok 2007 je vlastník a držiteľ domáceho mäsožravca povinný zabezpečiť vakcináciu proti besnote každého takéhoto zvieraťa staršieho ako tri mesiace veku a ich pravidelnú každoročnú revakcináciu. Vakcináciu proti besnote vykonávajú súkromní veterinárni lekári na žiadosť a na náklady vlastníka alebo držiteľa. Vakcinácia domácich mäsožravcov je základným predpokladom prevencie besnoty u domácich zvierat a u ľudí.

3.2.       Orálna vakcinácia líšok proti besnote:
Orálna vakcinácia líšok proti besnote sa vykonáva v dvoch sezónnych kampaniach leteckou pokládkou vakcinačných návnad doplnenou ručným kladením v indikovaných lokalitách v blízkosti veľkých miest. V roku 2007 prebehla jarná kampaň orálnej vakcinácie líšok proti besnote, ktorá bola v rámci programu orálnej vakcinácie od roku 2000  v poradí už pätnásta. V priebehu jarnej kampane, ktorá začala dňa 19. marca 2007, bolo zo štyroch letísk (Nitra, Lučenec, Poprad, Dubnica nad Váhom) letecky položených 844 900 vakcinačných dávok. Počas leteckej pokládky vakcinačných dávok prebehlo aj ručné pokladanie vakcinačných dávok v blízkosti veľkých miest v miestnej príslušnosti desiatich regionálnych veterinárnych a potravinových správ v Slovenskej republike (Banská Bystrica, Bratislava, Košice, Nitra, Poprad, Prešov, Prievidza, Trenčín, Trnava, Zvolen). Celkový počet ručne rozložených vakcinačných návnad bol 12 000. Na overenie účinnosti opatrení vo vzťahu k orálnej vakcinácii líšok proti besnote boli vykonané laboratórne vyšetrenia líšok ulovených v rámci monitoringu účinnosti jarnej kampane orálnej vakcinácie líšok proti besnote. Na zabezpečenie splnenia minimálneho limitu počtu vyšetrených zvierat v súlade s odporúčaním WHO (Svetová zdravotnícka organizácia) a s Vedeckou správou Stáleho výboru pre zdravie a pohodu zvierat pri Európskej komisii, ktorý má predstavovať najmenej osem líšok z plochy každých 100 km2 vakcinovaného územia za rok, bol plánovaný cielený odlov líšok v čase monitoringu účinnosti jarnej kampane orálnej vakcinácie líšok proti besnote na dve tisíc líšok. 

4.	Laboratórna diagnostika:
Základným predpokladom na eradikáciu besnoty je zabezpečenie presnej, kvalitnej a opakovateľnej laboratórnej diagnostiky choroby a monitoringu účinnosti orálnej vakcinácie líšok proti besnote. V prvom polroku 2007 bolo v štátnych veterinárnych a potravinových ústavoch v SR a v Štátnom veterinárnom ústave Zvolen (Národné referenčné laboratórium pre besnotu) 2 688 zvierat laboratórne vyšetrených na besnotu, z toho 2 394 líšok. V uvedenom počte laboratórne vyšetrených zvierat sú zarátané zvieratá laboratórne vyšetrené na besnotu v rámci monitoringu účinnosti orálnej vakcinácie líšok proti besnote (čiastočne jesenná kampaň 2006 a čiastočne jarná kampaň 2007), ako i indikované vyšetrenia z dôvodu podozrenia na besnotu.

5.	Rozpočet na eradikáciu besnoty
Schválený rozpočet na eradikáciu besnoty zahŕňa náklady spojené s orálnou vakcináciou líšok, získavaním líšok na laboratórne vyšetrenie v rámci monitoringu účinnosti orálnej vakcinácie a náklady na laboratórnu diagnostiku indikovaných vyšetrení a na overenie účinnosti orálnej vakcinácie líšok proti besnote. Celkový plánovaný rozpočet na eradikáciu besnoty a čerpanie finančných prostriedkov k 11. septembru 2007 sú uvedené v tabuľke č. 1.

Tabuľka č. 1 
Rozpočet na národný program eradikácie besnoty:	
schválený 	upravený 	skutočnosť	
38 000 000 Sk	38 000 000 Sk	18 897 501 Sk	

6.	Prehľad o výskyte besnoty za roky 2005 – jún 2007.
V sledovanom období je výskyt besnoty a jej likvidácia uvedená v tabuľke č. 2. Uvedené údaje sú vyhodnocované podľa zistených, zaniknutých a zamorených ohnísk nákazy.

Tabuľka č. 2
Prehľad o výskyte besnoty za roky 2005 – jún 2007	
Rok	Počet ohnísk	
	Nových	Zaniknutých	Aktívnych	
2005	43	46	12	
2006	4	14	11	
2007*	0	11	0	
* obdobie január – jún 2007.

B)	Národný ozdravovací program chovov hydiny od salmonelových infekcií na Slovensku v roku 2007.

1.	Cieľ programu:
Cieľom programu je ozdraviť chovy hydiny od salmonelových infekcií na celom území Slovenskej republiky. Ozdravením kŕdľov sa zlepší zdravotný stav a odbúrajú sa obchodné prekážky v domácom, ako aj v zahraničnom obchode. 

Tento program sa vzťahuje na nasledovné druhy hydiny:
-	úžitkové chovy kury domácej;
-	reprodukčné a úžitkové chovy moriek;
-	reprodukčné a úžitkové chovy domácej vodnej hydiny;
-	reprodukčné a úžitkové chovy farmovej pernatej zveri;
-	reprodukčné a úžitkové chovy vtákov z nadradu Bežce.

2.	Právny základ programu:
-	Zákon č. 39/2007 Z. z. o veterinárnej starostlivosti,
-	Nariadenie Európskeho parlamentu a Rady (eS) č. 2160/2003 o kontrole salmonely a ostatných špecifikovaných zoonotických  pôvodcov  pochádzajúcich z potravín, 
-	Nariadenie vlády SR č. 626/2004 Z. z. o monitorovaní zoonóz a pôvodcov zoonóz. 

3.	Monitoring
Monitoring sa skladá z dvoch navzájom sa dopĺňajúcich súborov aktivít. Jednou z nich je vlastný odber vzoriek zabezpečovaný vlastníkom. Druhou skupinou sú úradné odbery vzoriek plne hradené zo štátneho rozpočtu. Úradné odbery vzoriek zabezpečujú regionálne veterinárne a potravinové správy prostredníctvom úradných veterinárnych lekárov. 
Údaje o úradných vzorkách za obdobie 1. január 2007 až 13. september 2007sú uvedené v tabuľke č. 3.

Tabuľka č. 3

Počet vyšetrených vzoriek
	Počet pozitívnych vzoriek	Izolované sérovary	
4969	42	Salmonella:
enteritidis
typhimurium
agona
bereilly
blockley
infantis
kentucky
kottbus
saintpaul	

Pri potvrdení Salmonella enteritidis alebo Salmonella typhimurium, regionálne veterinárne a potravinové správy nariadili veterinárne opatrenia s cieľom zabránenia šírenia nákazy. Taktiež bolo nariadené pozastavenie uvádzania na trh živočíšnych produktov (vajcia, mäso) pochádzajúcich od pozitívnych zvierat, keďže takéto produkty predstavujú riziko nakazenia ľudí. 
V roku 2007 bola k 13. septembru nariadená likvidácia 1 chovu nosníc, s celkovým počtom  16 465 zvierat, na základe potvrdenia opakovaného výskytu Salmonella enteritidis.

4.	Prehľad o výskyte salmonelových nákaz hydiny  za roky 2005 – jún 2007.
V sledovanom období je výskyt salmonelových nákaz hydiny a jej likvidácia uvedená v tabuľke č. 4. Uvedené údaje sú vyhodnocované podľa zistených, zaniknutých a zamorených ohnísk nákazy.

Tabuľka č. 4
Prehľad o výskyte salmonelových nákaz hydiny  za roky 2005 – jún 2007	
Rok	Počet ohnísk	
	Nových	Zaniknutých	Aktívnych	
2005	3	4	1	
2006	4	3	1	
2007*	2	3	2	
* obdobie január – jún 2007.

V sledovanom období poklesol počet výskytu nových ohnísk salmonelových nákaz hydiny. K 30. 6. 2007 sú evidované dve aktívne ohniská nákazy. 

C)	Národný kontrolný program pre salmonelové infekcie v reprodukčných kŕdľoch kury domácej (Gallus gallus) v Slovenskej republike v rokoch 2007 – 2009.

1.	Cieľ programu:
Cieľom programu je znížiť výskyt Salmonella enteritidis, Salmonella hadar, Salmonella infantis, Salmonella typhimurium a Salmonella virchow u chovných kŕdľov kury domácej (Gallus gallus) tak, aby do 31. decembra 2009 zostalo pozitívnych maximálne 1% alebo menej z dospelých chovných kŕdľov zahrnujúcich minimálne 250 kusov. 

Ozdravením kŕdľov sa: 
-	zlepší zdravotný stav,
-	odstráni riziko vertikálneho prenosu zárodkov na potomstvo,
-	odbúrajú obchodné prekážky v domácom ako aj zahraničnom obchode.

2.	Právny základ programu:
-	Zákon č. 39/2007 Z. z. o veterinárnej starostlivosti,
-	Nariadenie Európskeho parlamentu a Rady (EC) č. 2160/2003 o kontrole salmonely a ostatných špecifikovaných zoonotických pôvodcov pochádzajúcich z potravín,
-	Nariadenie vlády SR č. 626/2004 Z. z. o monitorovaní zoonóz a pôvodcov zoonóz, 
-	Nariadenie Komisie č. 1003/2005/ES, ktorým sa vykonáva nariadenie č. 2160/2003, pokiaľ ide o cieľ Spoločenstva znížiť prevalenciu určitých sérotypov salmonely u chovných kŕdľov Gallus gallus a ktorým sa mení a dopĺňa nariadenie č. 2160/2003,
-	Nariadenie Komisie č. 1177/2006/ES, ktorým sa vykonáva nariadenie Európskeho parlamentu a Rady č. 2160/2003, pokiaľ ide o požiadavky na používanie špecifických metód kontroly v rámci národných programov kontroly salmonely u hydiny,
-	Rozhodnutie Komisie č. 2006/759/ES, ktorým sa schvaľujú určité národné programy kontroly salmonely u chovných kŕdľov Gallus gallus.

3.	Monitoring 
Monitoring sa skladá z dvoch navzájom sa dopĺňajúcich súborov aktivít. Jednou z nich je vlastný odber vzoriek zabezpečovaný vlastníkom alebo osobou zodpovednou za liahne alebo reprodukčné kŕdle. Druhou skupinou sú úradné odbery vzoriek plne hradené zo štátneho rozpočtu. Úradné odbery vzoriek zabezpečujú regionálne veterinárne a potravinové správy prostredníctvom úradných veterinárnych lekárov. Údaje o úradných vzorkách za obdobie 1. január 2007 až 14. september 2007 sú uvedené v tabuľke č. 5.

Tabuľka č. 5
Počet vyšetrených vzoriek
	Počet pozitívnych vzoriek	Izolované sérovary	
292	4	Salmonella enteritidis	

Pri potvrdení Salmonella enteritidis, Salmonella hadar, Salmonella infantis, Salmonella typhimurium a Salmonella virchow, regionálne veterinárne a potravinové správy nariadili veterinárne opatrenia s cieľom zabránenia šírenia nákazy. 

4.	Rozpočet na salmonelové eradikačné programy:
Údaje o finančnom krytí programu uvedené v tabuľke č. 6 zahŕňajú len náklady na vyšetrenie úradných vzoriek. 
V súlade s rozhodnutím Komisie č. 2006/875/ES, ktorým sa schvaľujú programy na eradikáciu a monitorovanie chorôb zvierat, určitých PSE a na prevenciu zoonóz, predložené členskými štátmi na rok 2007, sa Slovenskej republike poskytuje aj finančný príspevok za nákup očkovacej látky v rámci kontrolného programu pre salmonelové infekcie v reprodukčných chovoch kury domácej. ŠVPS SR do 14. septembra 2007 vydala 5 schválení na refundáciu celkového počtu 819 000 dávok očkovacej látky. 

Tabuľka č. 6
Rozpočet na salmonelové eradikačné programy	
schválený 	upravený 	Skutočnosť	
600 000 Sk	700 000 Sk	671 080 Sk	

D)	Plán eradikácie infekčnej bovinnej rhinotracheitídy (IBR/IPV) na Slovensku na rok 2007.

1.	Cieľ programu:
Cieľom programu je ozdraviť chovy hovädzieho dobytka od IBR/IPV na celom území Slovenskej republiky. Ozdravením chovov sa zlepší zdravotný stav a odbúrajú sa obchodné prekážky v domácom, ako aj v zahraničnom obchode.  

2.	Právny základ programu:
-	Zákon č. 39/2007 Z. z. o veterinárnej starostlivosti,
-	Rozhodnutie Komisie č. 2007/584/ES, ktorým sa mení a dopĺňa rozhodnutie 2004/558/ES o zavedení smernice Rady 64/432/EHS týkajúcej sa dodatočných záruk v rámci Spoločenstva pri obchodovaní s hovädzími zvieratami vzhľadom na infekčnú bovinnú rinotracheitídu a schválenie programov na jej zničenie, navrhnutých niektorými členskými štátmi.

3.	Priebeh programu:
V roku 2006 na celkové protilátky proti vírusu IBR/IPV bolo vyšetrených 87 209 zvierat zo   4 598 fariem, pričom 27 600 zvierat na 1 560 farmách vykazovalo sérologickú pozitivitu proti terénnemu vírusu, resp. proti vakcinačnému vírusu IBR/IPV.  Úvodný (vstupný) monitoring bol vykonávaný na veľkých farmách s počtom zvierat od 101 kusov a na stredných farmách s počtom zvierat od 6 -100 kusov.  V niektorých regiónoch boli v chovoch hovädzieho dobytka s negatívnym výsledkom testu z úvodného monitoringu vykonané aj záverečné vyšetrenia všetkých zvierat starších ako 6 mesiacov. V niektorých regiónoch bol vykonaný už aj monitoring tzv. malých chovov s počtom zvierat do 5 jedincov. 
V roku 2007 Štátna veterinárna a potravinová správa Slovenskej republiky zaznamenala určitú stagnáciu v ozdravovaní chovov hovädzieho dobytka od IBR/IPV. Hlavné dôvody boli na jednej strane nevyjasnené finančné krytie potrebné na dokončenie úvodného  (vstupného) monitoringu a na záverečné vyšetrenia chovov negatívnych v úvodnom (vstupnom) monitoringu a  na druhej strane nezabezpečením vakcíny verejným obstarávaním, ktoré nie je ukončené ani v  súčasnosti. Na základe záznamov z centrálnej evidencie hospodárskych zvierat  (CEHZ) je na Slovensku toho času registrovaných 528 542 kusov hovädzieho dobytka všetkých vekových kategórií. Počet fariem s hovädzím dobytkom je 
11 531, z toho 9 522 fariem s počtom zvierat 1 - 10.

4.	Predpokladané náklady a počet zvierat, ktoré majú byť v roku 2007 vakcinované:
Náklady na vakcináciu proti IBR/IPV predstavujú náklady na nákup vakcíny a na úhradu odborného veterinárneho úkonu úradnému veterinárnemu lekárovi, ktorý je súkromný veterinárny lekár poverený ministrom pôdohospodárstva a ktorý má uzatvorenú zmluvu na výkon určitých odborných veterinárnych činností s príslušnou regionálnou veterinárnou a potravinovou správou. Náklady na vakcínu pritom nie sú jednotné, keďže na základe výsledku úvodného (vstupného) monitoringu je potrebné aplikovať buď konvenčnú vakcínu proti IBR/IPV, alebo značenú vakcínu (markerová vakcína). Náklady na nákup jednej vakcíny sa líšia od cca 15 Sk za nákup konvenčnej vakcíny, ktorá provokuje tvorbu protilátok, ktoré nie je možné odlíšiť od protilátok vytvorených po infekcii IBR/IPV, po cca 115 Sk za markerovú vakcínu, ktorá na základe značenia podporuje tvorbu protilátok odlíšiteľných od protilátok postinfekčných. Navyše celkové náklady ovplyvňuje aj typ použitej vakcíny, keďže pri použití konvenčnej vakcíny alebo markerovej vakcíny inaktivovanej, je potrebné na rozdiel od markerovej vakcíny živej opakovať aplikáciu.
V nižšie priložených tabuľkách sú uvedené odhady potrebných nákladov na vakcináciu proti IBR/IPV v roku 2007 (september - december), v ktorých sú zahrnuté predpokladané priemerné prírastky teliat. Náklady na ďalšie roky nie sú uvádzané a ich prepočet treba upraviť o zmeny v štruktúre vakcinovaných stád v závislosti od úhynov a prírastkov.

Tabuľka č. 7
Použitie konvenčnej vakcíny s markerovou vakcínou živou	Počet zvierat v ks	Jednotková cena v Sk / počet aplikácií	Suma v Sk	
60% séropozitívne zvieratá, ktoré majú byť vakcinované konvenčnou vakcínou 	

204 000
	15/2	6 120 000	
Náklady na vakcinačné úkony konvenčnou vakcínou		15/2	6 120 000	
40% séronegatívne zvieratá a mladé zvieratá, ktoré majú byť vakcinované markerovou vakcínou	

160 000	115/1	18 400 000	
Náklady na vakcinačné úkony markerovou vakcínou		15/1	2 400 000	
Spolu	364 000	-	33 040 000	
Tabuľka č. 8
Použitie konvenčnej vakcíny s markerovou vakcínou inaktivovanou	Počet zvierat v ks	Jednotková cena v Sk / počet aplikácií	Suma v Sk	
60% séropozitívne zvieratá, ktoré majú byť vakcinované konvenčnou vakcínou 	

204 000	15/2	6 120 000	
Náklady na vakcinačné úkony konvenčnou vakcínou		15/2	6 120 000	
40% séronegatívne zvieratá a mladé zvieratá, ktoré majú byť vakcinované markerovou vakcínou	

160 000	115/2	36 800 000	
Náklady na vakcinačné úkony markerovou vakcínou		15/2	4 800 000	
Spolu	364 000	-	53 840 000	
Ceny vakcín sú iba orientačné (pripravuje sa výberové konanie)
Náklady na vakcinačné úkony sú aktuálne 

Dôležitosť a  význam pokračovania v ozdravovaní bola potvrdená rozhodnutím Komisie č. 2007/584/ES. Toto rozhodnutie bolo prijaté na základe žiadosti Nemecka a Talianska, ktoré predložili programy, na ktorých základe niektoré správne jednotky v Nemecku a samosprávne oblasti v Taliansku požadujú pri obchodovaní s hovädzím dobytkom dodatočné záruky v zmysle rozhodnutia 2004/558/ES.

5.	Súčasný stav v príprave na začatie realizácie plánu eradikácie infekčnej bovinnej rhinotracheitídy (IBR/IPV) na Slovensku:
Pripravené vyhlásenie výberového konania na nákup vakcín bolo na základe žiadosti Štátnej veterinárnej a potravinovej správy SR zrušené z dôvodu úpravy množstva plánovaného nákupu jednotlivých typov vakcín, ako i z dôvodu spresnenia ich špecifikácie. V súčasnosti sa pripravuje vypísanie nového výberového konania, v ktorom budú akceptované všetky spresnené požiadavky na množstvo a špecifikáciu predmetných vakcín.  

E)	Chovateľský program na rezistenciu oviec voči TSE (transmisívne spongiformné encefalopatie) v Slovenskej republike na rok 2007.

1.	Cieľ programu:
Cieľom programu je selektovať rezistenciu voči TSE u plemien oviec, ktoré sú domáceho pôvodu alebo tvoria významnú populáciu na svojom území. Program sa zameriava na čriedy s vysokou genetickou hodnotou a na plemenné barany zaraďované do pripúšťania.

2.	Právny základ programu:
-	Zákon č. 39/2007 Z. z. o veterinárnej starostlivosti,
-	Nariadenie Európskeho parlamentu a Rady (ES)  č. 999/2001, ktorým sa stanovujú pravidlá prevencie kontroly a eradikácie niektorých prenosných spongiformných encefalopatií,
-	Rozhodnutie Komisie č. 2006/875/ES ktorým sa schvaľujú programy na eradikáciu a monitorovanie chorôb zvierat, určitých PSE a na prevenciu zoonóz, predložené členskými štátmi na rok 2007 v znení rozhodnutia Komisie č. 2007/22/ES.

3.	Monitoring:
Vyšetrenie na genotypizáciu je podmienkou premiestňovania plemenných baranov na ďalší chov – to znamená, že všetky plemenné barany a novo nakúpené plemenné barančeky  musia byť pred premiestnením vyšetrené na rezistenciu voči scrapie a premiestnenie sa povolí len v súlade so stanovenými podmienkami. V prvom polroku 2007 bolo vyšetrených 2 250 ks plemenných barančekov, z toho bol u 657 plemenných barančekov zistený nevhodný genotyp, z toho dôvodu neboli odporučené na zaradenie do plemenitby.

4.	Rozpočet na chovateľský program na rezistenciu oviec voči TSE (scrapie):
Schválený rozpočet na program zahŕňa náklady spojené s genotypizáciou plemenných baranov a novo nakúpených plemenných barančekov. Celkový plánovaný rozpočet na program a čerpanie finančných prostriedkov k 11. septembru 2007 sú uvedené v tabuľke č. 9.

Tabuľka č. 9
Rozpočet programu na rezistenciu oviec voči TSE	
schválený 	upravený 	Skutočnosť	
3 000 000 Sk	5 500 000 Sk	4 969 285,40 Sk	

5.	Prehľad o výskyte scrapie oviec  za roky 2005 – jún 2007.
V sledovanom období je výskyt scrapie a jej likvidácia uvedená v tabuľke č. 10. Uvedené údaje sú vyhodnocované podľa zistených, zaniknutých a zamorených ohnísk nákazy.

Tabuľka č. 10
Prehľad o výskyte scrapie  za roky 2005 – jún 2007	
Rok	Počet ohnísk	
	Nových	Zaniknutých	Aktívnych	
2005	4	3	2	
2006	5	3	4	
2007*	1	1	4	
* obdobie január – jún 2007.

F)	Monitoring TSE

1.	Cieľ programu:
Cieľom monitoringu je zabezpečenie bezpečnosti potravín a ochrana zdravia spotrebiteľa. 

2.	Právny základ programu:
-	Zákon č. 39/2007 Z. z. o veterinárnej starostlivosti,
-	Nariadenie Európskeho parlamentu a Rady (ES)  č. 999/2001, ktorým sa stanovujú pravidlá prevencie kontroly a eradikácie niektorých prenosných spongiformných encefalopatií,
-	Rozhodnutie Komisie č. 2006/875/ES ktorým sa schvaľujú programy na eradikáciu a monitorovanie chorôb zvierat, určitých PSE a na prevenciu zoonóz, predložené členskými štátmi na rok 2007 v znení rozhodnutia Komisie č. 2007/22/ES.

3.	Monitoring:
  Monitoring sa vykonáva u:
-	všetkého zdravo zabitého hovädzieho dobytka staršieho ako 30 mesiacov,
-	všetkých zdravo zabitých oviec a kôz starších ako 18 mesiacov,
-	všetkého uhynutého a núdzovo zabitého hovädzieho dobytka staršieho ako 24 mesiacov,
-	všetkých uhynutých a núdzovo zabitých oviec a kôz starších ako 18 mesiacov.

Odobraté vzorky predĺženej miechy sú vyšetrované v Štátnom veterinárnom ústave vo Zvolene, ktorý je aj Národným referenčným laboratóriom pre TSE a časť vzoriek zdravo zabitého hovädzieho dobytka je vyšetrovaná na Neuroimunologickom ústave Slovenskej akadémie vied v Bratislave.
Kompetentným orgánom na implementáciu a koordináciu celého programu je Štátna veterinárna a potravinová správa Slovenskej republiky. Kontrolným orgánom dodržiavania monitoringu sú, v súlade so zákonom č. 39/2007 Z. z. o veterinárnej starostlivosti, krajské veterinárne a potravinové správy (8) a regionálne veterinárne a potravinové správy (40). V tabuľke č. 11 sú uvedené výsledky monitoringu TSE za obdobie január až august 2007:

Tabuľka č. 11
Cielená skupina zvierat	HD	Ovce	Kozy	
	vyš.	pozit.	vyš.	pozit.	vyš.	pozit.	
Uhynuté	10 073	0	3 760	1	82	0	
Núdzovo zabité	592	0					
S klin. príznakmi ante mortem	1	0					
Zdravé	32 219	0	4 226	5	1	0	
Zabité v  rámci eradikácie	0	0	0	0	0	0	
Podozrivé	0	0	0	0	0	0	
Spolu	42 885	0	7 986	6	83	0	

4.	Rozpočet na monitoring TSE:
Rozpočet na program monitoring TSE a čerpanie finančných prostriedkov sú uvedené v tabuľke č. 12. Zahŕňajú náklady na vykonávaný monitoring a laboratórnu diagnostiku stanovenú platnou legislatívou.

Tabuľka č. 12
Rozpočet programu na monitoring TSE	
schválený 	upravený 	Skutočnosť	
28 000 000 Sk	18 000 000 Sk	12 465 561 Sk	

5.	Prehľad o výskyte TSE  za roky 2005 – jún 2007.
V sledovanom období je výskyt TSE a jeho likvidácia uvedená v tabuľke č. 13. Uvedené údaje sú vyhodnocované podľa zistených, zaniknutých a zamorených ohnísk nákazy.

Tabuľka č. 13
Prehľad o výskyte TSE  za roky 2005 – jún 2007	
Rok	Počet ohnísk	
	Nových	Zaniknutých	Aktívnych	
2005	2	2	0	
2006	0	0	0	
2007*	0	0	0	
* obdobie január – jún 2007.

G)	Ozdravovací program chovov ošípaných od Aujeszkyho choroby v Slovenskej republike.

1.	Cieľ programu:
Cieľom programu bolo ozdraviť chovy ošípaných od Aujeszkyho choroby na celom území Slovenskej republiky. Vydaním rozhodnutia Komisie č. 2007/603/ES, ktorým sa mení a dopĺňa rozhodnutie 2001/618/ES s cieľom zahrnúť Slovensko do zoznamu regiónov bez výskytu Aujeszkyho choroby a regiónov v Španielsku do zoznamu regiónov, v ktorých sa realizujú schválené programy boja proti Aujeszkyho chorobe, bol cieľ splnený. Podmienkou udržania schválenia SR bez výskytu Aujeszkyho choroby je kontinuita monitoringu Aujeszkyho choroby. Vzhľadom na vyššie uvedené skutočnosti v súčasnosti nie je potrebné vypracovávať  Ozdravovací program chovov ošípaných od Aujeszkyho choroby na rok 2008.

2.	Právny základ programu:
-	Zákon č. 39/2007 Z. z. o veterinárnej starostlivosti,
-	Rozhodnutie Komisie č. 2007/603/ES, ktorým sa mení a dopĺňa rozhodnutie 2001/618/ES s cieľom zahrnúť Slovensko do zoznamu regiónov bez výskytu Aujeszkyho choroby a regiónov v Španielsku do zoznamu regiónov, v ktorých sa realizujú schválené programy boja proti Aujeszkyho chorobe.

3.	Monitoring:
Monitoring sa vykonáva  prostredníctvom odberu vzoriek u jatočných ošípaných na bitúnku vyšetrovaním:
-	všetkých chovov dodávajúcich ošípané na bitúnok, odberom 6 vzoriek krvi od ošípaných z jedného chovu v intervale najviac 3 mesiacov (v prípade chovov, ktoré dodajú za uvedené obdobie 3 mesiacov na bitúnok menej ako 6 ošípaných, odobrať vzorky priamo v chove),
-	odberom vzoriek priamo v chove u:
-	šľachtiteľských a rozmnožovacích chovov, sérologickým vyšetrovaním protilátok proti celému vírusu - vyšetrovať najmenej 15 % plemenných zvierat (alebo 25 zvierat, podľa toho, ktoré číslo je vyššie). Toto vyšetrovanie je potrebné rozdeliť do 4 približne rovnakých častí, ktoré sa vyšetria v 3 mesačných intervaloch,
-	úžitkových chovov, v intervale najviac 3 mesiacov vyšetrovať zo základného stáda 6 vzoriek,
-	prasníc a kancov v drobnochovoch ošípaných u chovateľov (nekomerčných chovoch), ktorí produkujú odstavčatá – 2x ročne všetky zvieratá ZS,
-	kancov na inseminačných staniciach v intervaloch 1x ročne,
-	ošípaných podľa nákazovej situácie a rozhodnutia RVPS, na základe výsledkov epizootologického šetrenia vykonanie sérosurveillance v chovoch, v ktorých na základe ich umiestnenia (v bezprostrednej blízkosti sa nachádzajúce chovy), prípadne kontaktov s infikovaným chovom sa môžu vyskytovať zvieratá podozrivé z kontaminácie,
-	v izolácii na zistenie10% prevalencie s 95% pravdepodobnosťou z nakúpených odstavčiat,
-	v chovoch, ktoré nie sú bez výskytu Aujeszkyho choroby podľa ozdravovacieho programu.

V tabuľke č. 14 sú uvedené výsledky monitoringu na Aujeszkyho chorobu u domácich ošípaných za obdobie január až jún 2007.

Tabuľka č. 14
	Detekcia celkových protilátok	Detekcia vírusových protilátok (gE)	Ohniská	
	vyšetrené	pozitívne	vyšetrené	pozitívne	Nové	Celkom	
Domáce ošípané	20 018	142	1 297	0	0	0	

4.	Rozpočet na ozdravovací program chovov ošípaných od Aujeszkyho choroby v Slovenskej republike:
Od roku 2006 je Slovenská republika prostá Aujeszkyho choroby. Z uvedeného dôvodu nie sú na ozdravovací program chovov ošípaných od Aujeszkyho choroby vyčlenené finančné prostriedky. Monitoring je financovaný z finančných prostriedkov programu 08W0101 veterinárna ochrana a kontrola. 

6.	Prehľad o výskyte Aujeszkyho choroby  za roky 2005 – jún 2007.
V sledovanom období je výskyt Aujeszkyho choroby a jeho likvidácia uvedená v tabuľke č. 15. Uvedené údaje sú vyhodnocované podľa zistených, zaniknutých a zamorených ohnísk nákazy. 

Tabuľka č. 15
Prehľad o výskyte Aujeszkyho choroby  za roky 2005 – jún 2007	
Rok	Počet ohnísk	
	Nových	Zaniknutých	Aktívnych	
2005	0	5	1	
2006	0	1	0	
2007*	0	0	0	
* obdobie január – jún 2007.

H)	Plán eradikácie klasického moru ošípaných (KMO) v diviačej populácii na Slovensku.

1.	Cieľ programu:
Cieľom plánu eradikácie KMO ošípaných a diviačej zveri  je: 
-	odhaliť latentné ohniská KMO,
-	preukázať, že SR je krajinou bez výskytu KMO u domácich ošípaných a diviakov a vytvoriť podmienky pre uvoľnenie vývozu ošípaných a produktov z nich získaných na princípe regionalizácie.

2.	Právny základ programu:
-	Zákon č. 39/2007 Z. z. o veterinárnej starostlivosti,
-	Nariadenie vlády SR č. 276/2003 Z. z. o opatreniach na tlmenie klasického moru ošípaných,
-	Rozhodnutie Komisie 2005/59/ES ktorým sa schvaľuje plán eradikácie KMO u diviačej zveri a plán núdzovej vakcinácie u diviakov v znení rozhodnutia 2006/20/ES,
-	Rozhodnutie Komisie č. 2005/946/ES, ktorým sa mení a dopĺňa rozhodnutie 2003/526/ES, pokiaľ ide o kontrolné opatrenia týkajúce sa klasického moru ošípaných v Nemecku a na Slovensku,
-	Rozhodnutie Komisie č. 2006/875/ES ktorým sa schvaľujú programy na eradikáciu a monitorovanie chorôb zvierat, určitých PSE a na prevenciu zoonóz, predložené členskými štátmi na rok 2007 v znení rozhodnutia Komisie č. 2007/22/ES.

3.	Monitoring:
Monitoring sa vykonáva u domácej ošípanej a u diviačej zveri nasledovne:

3.1.	Domáce ošípané:
Vyšetrujú sa všetky chovy, ktoré premiestňujú ošípané. Monitoring ošípaných základného stáda sa vykonáva len u nevakcinovaných ošípaných na KMO.  
-	monitoring prostredníctvom jatočných ošípaných a brakovaných ošípaných s odberom vzoriek na bitúnku:
-	monitoring ŠCH, RCH a ÚCH vykonať u brakovaných ošípaných základného stáda, brakovaných prasničiek, kančekov alebo jatočných ošípaných,
-	6 vzoriek krvi od ošípaných z jedného chovu v intervale najviac 3 mesiacov (v prípade chovov, ktoré dodajú za uvedené obdobie menej ako 6 ošípaných, odobrať vzorky od všetkých ošípaných odoslaných na bitúnok).
-	monitoring prostredníctvom odberu vzoriek priamo v chove:
-	monitoring ŠCH a RCH – vyšetrovať najmenej 15% plemenných zvierat (alebo 25 zvierat, podľa toho, ktoré číslo je vyššie). Toto vyšetrovanie je potrebné rozdeliť do 4 približne rovnakých častí, ktoré sa vyšetria v 3 mesačných intervaloch,
-	monitoring ÚCH – v intervale najviac 3 mesiacov vyšetrovať 6 vzoriek, prednostne od ošípaných základného stáda a tie isté zvieratá novozaradené do chovu,
-	monitoring ÚCH, ktoré nemajú viac ako 6 ks ošípaných základného stáda, vyšetrovať všetky ošípané základného stáda v najviac 6 mesačných intervaloch.
3.2.	Diviačia zver:
-	v infikovanej oblasti vyšetrovať virologicky aj sérologicky všetky ulovené a uhynuté diviaky,
-	v ostatných oblastiach stanoviť virologické a serologické vyšetrovanie podľa vývoja nákazovej situácie v infikovanej oblasti a vzdialenosti od infikovanej oblasti minimálne však 20% z ulovenej zveri. V tejto oblasti vyšetrovať virologicky všetky uhynuté diviaky na KMO.
Výsledky monitoringu na detekciu protilátok a vírusu u diviačej zveri a domácich ošípaných za obdobie január až júl 2007 sú uvedené v tabuľke č. 16.

Tabuľka č. 16
	Detekcia protilátok	Detekcia vírusu	Ohniská	
	vyšetrené	pozitívne	vyšetrené	pozitívne		
Diviačia zver	3 544	717	3 603	1	1	
Domáce ošípané	16 478	28	486	0	0	

4.	Orálna vakcinácia diviakov
Orálna vakcinácia diviakov prebieha na infikovanom území KMO, ktoré je definované rozhodnutím Komisie 2005/946/ES. V prvom polroku 2007 bolo v infikovanom území rozložených v dvoch vakcinačných kampaniach 272 000 vakcinačných návnad. 

5.	Rozpočet na eradikáciu KMO 
Schválený rozpočet na eradikáciu KMO zahŕňa náklady spojené s vyšetrením vzoriek a vakcináciou diviakov. Celkový plánovaný rozpočet na program a čerpanie finančných prostriedkov k 11. septembru 2007 sú uvedené v tabuľke č. 17.
Náklady na obstaranie vakcinačných návnad ako aj monitoring diviakov a domácich ošípaných podliehajú kofinancovaniu z prostriedkov EU.

 Tabuľka č. 17
Rozpočet na plán eradikácie klasickému moru ošípaných:	
schválený 	upravený 	skutočnosť	
29 000 000	29 000 000	18 413 630,60	

6.	Prehľad o výskyte KMO  za roky 2005 – jún 2007.
V sledovanom období je výskyt klasického moru ošípaných a jeho likvidácia uvedená v tabuľke č. 18. Uvedené údaje sú vyhodnocované podľa zistených, zaniknutých a zamorených ohnísk nákazy. V prehľade je výskyt KMO uvádzaný spolu, ako i za domáce ošípané a diviaky.

Tabuľka č. 18
	
Rok	Počet ohnísk	
	Nových	Zaniknutých	Aktívnych	
2005    spolu	4	10	2	
 z toho ošípané	1	3	0	
            diviaky     	3	7	2	
2006     spolu	5	5	2	
 z toho ošípané	0	0	0	
            diviaky     	5	5	2	
2007*   spolu	0	0	2	
 z toho ošípané	0	0	0	
            diviaky     	0	0	2	
* obdobie január – jún 2007.